Martin Lönnebo

**Martin Lönnebo** (født 27. februar 1930 i Storkågeträsk i Västerbottens län i Sverige, død 26. april 2023) var en svensk luthersk biskop i Linköping, og er kjent for et stort forfatterskap og som skaperen av den såkalte «Kristuskransen», en livsring av perler, hvor hver av perlene uttrykker sentrale aspekter ved kristendommen.

## Liv og virke
### Bakgrunn
Martin Lönnebo var sønn av hemmanseieren Nils Andersson og Hildur, født Sandström.

### Prest
Han studerte ved Johannelunds missionsinstitut og ble presteviet for arbeide i Evangeliska Fosterlands-Stiftelsens ytremisjon i 1954.

Han ble fil.kand. 1955 og teol.kand. 1957 ved Uppsala universitet. Lönnebo disputerte i 1964 med doktoravhandlingen *Albert Schweitzers etisk-religiösa ideal*.

Han ble først dosent i religionsfilosofi. Han var prest i Uppsala stift fra 1959 og ble stiftsadjunkt der samme år. Han var pastoratsadjunkt i Uppsala med virke som studentprest og ble domkirkekapellan i Uppsala i 1968 samt domprost i Härnösand i 1977.

### Biskop
Han ble valgt til biskop i Linköpings stift i 1980. Under sin tid i Uppsala var Lönnebo i mange år lærer i homiletikk ved det praktisk-teologiske øvelseskurs for blivende prester. Et resultat av dette er hans innflytelserike bøker *Homiletik* og *Religionens fem språk*.

I Sverige er lystenning det kanskje vanligste religiøse ritualet – et uttrykk for folkelig og allmenmenneskelig åndelighet. På kort tid har en stor lysestake for små andaktslys blitt så godt som standard i Sveriges kirker, og ved større katastrofer og hendelser fylles lysbærerne rundt om i landet raskt med tente lys. Presten var Martin Lönnebo, som senere ble kjent som biskop, forfatter og skaper av den såkalte *[[Kristuskransen|Frälsarkransen]]*, et radbånd av forskjellige perler som hver og en representerer forskjellige aspekter av kristen tro. 

Martin Lönnebo skapte *Ljusbäraren*, for håp i verden. I allehelgenshelgen tennes tusentalls lys i ljusbärare i svenske kirker. De er iblant formet som glober og symboliserer håp for verden. Idéen med lysbærere kom tll ved et møte i Uppsala i 1968, der Martin Luther King skulle ha deltatt. Ettersom han ble skutt og drept noe forut for sin planlagte reise, tok en av domkirkens prester initiativ til en stor lysestake. En såkalt lysbærer, med tittelen *Folkförsoningens träd*, fikk hedre borgerrettsforkjemperens minne. 

Han gikk av med pensjon i 1995. I 1995 ble han filosofie æresdoktor ved Linköpings universitet.

Han skrev barneboken *Tagge och Snagge* sammen med sønnen Mattias Lönnebo.

Martin Lönnebo døde i Linköping den 26. april 2023, i en alder av 93 år.

## Bibliografi (utvalg)
* 2012 – Bønnens hage (oversatt til norsk)
* 2008 – Bibelens perler; møt fortellingene med Kristuskransen (oversatt til norsk) 
* 2006 – Van Goghs rom; menneskets modning (oversatt til norsk)
* 2005 – Väder, vind & livets allvar (tillsammans med Tomas Sjödin)
* 2004 – Om konsten att hänga handskarna på en solstråle
* 2004 – Tröstängeln
* 2002 – Dopängeln
* 1999 – Själen: lilla träningsboken för själen
* 1997 – Ikonens spiritualitet
* 1996 – Frälsarkransen: övning i livsmod, livslust, självbesinning och i att leva nära Gud (oversatt til norsk første gang i 2000, med tittelen "Kristuskransen")
* 1993 – Det odelade hjärtat 
* 1989 – Det visa hjärtat: legender, myter, drömmar
* 1986 – Se människan
* 1982 – Kristendomens återkomst
* 1980 – Den underbara trädgården
* 1980 – Vår frälsares väg till korset: korsvägsandakter
* 1977 – Homiletik : En introduktion i kyrkans förkunnelse (2. opplag)
* 1975 – Religionens fem språk : religionens mening och förnyelse
* 1970 – Den första bönen
* 1970 – En vecka med Gud: dagar inneslutna i Herrens bön 
* 1967 – Att finna sig själv, att finna Gud

## Referanser